M. Chovanec, poslanec: (2006-04-20):
Spomeňme si na prerokovávanie tohto zákona v minulosti, keď ho predkladal pán Kaník, koľko pripomienok bolo, desiatok, stoviek, z opozície i z koalície, z radov KDH, z radov SMK a podobne. Poukazovali sme na to, že tento zákon je proste zlý. Nikto to nepočúval, boli sme klamári, boli sme ľudia, ktorí nemajú odborníkov, boli sme populisti, komunisti a neviem čo všetko sme ešte všetci dokopy boli. Už situácia bola taká kritická, že sme považovali za potrebné podať návrh na odvolanie pána ministra Kaníka. Znovu si spomeňte na tú obrovskú argumentáciu „tých nezmyslov“, čo tu produkuje opozícia, pretože zákon je grandiózny, dobrý a podobne. Ja sám vo výbore pre zdravotníctvo som si mal možnosť za jednu vetu, kde som len prezentoval návrh na odvolanie Kaníka, od jedného mladého kolegu z SDKÚ vypočuť desaťminútový traktát o tom, akú grandióznu reformu vymyslel pán minister Kaník, ako nám ju všetky krajiny závidia a že len ľavicoví zblúdilci nevedia toto pochopiť, ale my si nedáme z tejto cesty zobrať, my pôjdeme naďalej a my čestne sa postavíme pred občanov a obhájime si to, čo sme do tejto reformy dali. S počudovaním som teda pozeral na tento komentár, dobre. Ubehlo niekoľko mesiacov a zrazu už aj pán minister Kaník vzhľadom na osobu aj reformu bol neprijateľný pre koalíciu, pre pána premiéra. A zrazu potichučky ešte ako morálny hrdina, pretože odstúpil nie vďaka totálne zdiskreditovanej a hanebnej reforme, ktorú tu prezentoval, kvôli nejakým fondom alebo ja neviem kvôli čomu odstúpil a nastúpila pani ministerka Radičová. Radi sme ju privítali, je to sympatická pani, dáma, ktorá mala prísť do vlády, ja som to tak vnímal, skôr tak imidžovo, príde, bude si tam hovkať vo vláde, sem-tam spraví nejaké doladenie alebo kozmetickú úpravu, lebo, pani ministerka, tak sa to prezentovalo, že ten zákon je dobrý, že treba len ho doladiť, len kozmetickú úpravu spraviť k tomu zákonu a že inak je všetko v poriadku. Všetci poslanci to tu počúvali pri odôvodnení, to tak bolo. Ja som teda s radosťou privítal, že pani ministerka prišla zo života tak ako ja. Preto som na to, pani ministerka, tak citlivý, lebo ja som neprišiel z nejakého funkcionárskeho aktívu, ja som prišiel od operačného stola a ťažko sa mi počúva, keď niekto reaguje na vecné pripomienky, že som populista, že som klamár, že som ľavicový zblúdilec a podobne. Vy ste tiež prišli z praxe a zrazu máte s týmto zákonom obrovský problém, zrazu situácia sa vyvinula  tak, že ani nie ste schopná ho vy predložiť ako vládny návrh, ale musia ho predkladať poslanci. No, samozrejme, nie je to vaša záležitosť a vaša vina. No je to určite tak, lebo keby ste ho vy predkladali, tak sedíte tu a nie tam vzadu. Ale toto nie je váš problém. Ja len hovorím o tom, ako nekriticky sa hodnotí, ako sa nepočúva v poslaneckých laviciach absolútne nič racionálne a dobré. Spomeňte si na vystúpenie mnohých a mnohých poslancov a poslankýň, ktoré tu sedia. Nebolo nič dobré. Všetko bolo len zlé, populistické, klamstvo a o tom, že nemáme odborníkov. Tu máte výsledok svojej práce, nie priamo vy, pani ministerka. Odpustite, neberte to, prosím, osobne, len konštatačne. Ale pokladal som si to za potrebné povedať, lebo ako človeka ako odborníka na istom mieste sa ma dotýka, keď mi niekto povie, že som klamár, populista, keď viem, že predkladá nezmyselné. Vy máte ešte jednu výhodu v sociálnych veciach, že ste na to prišli „skôr“. Presne takto isto sa bude riešiť zdravotnícka reforma, presne takýmito istými procesmi prejde, ale, žiaľ, až po voľbách. Je mi to ľúto. Ďakujem veľmi pekne. (Potlesk.)